
Novi Sad, 4. oktobar 2026.


SAJAM LOVA I RIBOLOVA I SAJAM EKOLOGIJE OPRAVDALI OČEKIVANJA

Više od 120 izlagača iz Austrije, Hrvatske, Ruske Federacije, Slovenije i Srbije, uz učesnike iz čak 50 afričkih zemalja, predstavilo je trendove koji spajaju savremeni život sa iskonskom potrebom čoveka da se vrati prirodi. Ovogodišnji program pomerio je sve granice, a 57. međunarodni sajam lova i ribolova i Sajam ekologije, od 30. septembra do 4. oktobra, su doneli inovativni koncept sajamskog formata uz vrhunsku zabavu za profesionalce, zaljubljenike u prirodu, porodice sa decom...
Izlagači kažu da su zadovoljni/izuzetno zadovoljni/oduševljeni interesovanjem i prodajom. Posećenost je bila izuzetna, posebnom u petak i tokom vikenda. Ove priredbe su bolje od prošlogodišnjih. 
Ove godine oružje se manje prodavalo zbog novog zakona.
Poslovnost će se videti i u danima koji dolaze.


Ponuda vodećih globalnih brendova donela je sve što je potrebno za predstojeću lovačku i ribolovačku sezonu na teren. Pravi hit sajma bila su premijum rešenja za život na vodi i pod vedrim nebom - od plovila i kampera, preko modularnih kućica i glamping šatora, pa sve do modernih krovnih šatora, ali i brojne izložbe i atrakcije.

I za dublji i za plići džep
Tradicionalno, i 57. međunarodni sajam lova i ribolova je ponudio raznovrsnu opremu, pribor, garderobu najpoznatijih svetskih brendova. Lovačka oprema i oružje nuđeni su uz sajamski po fabričkim cenama ili uz popust od 10%, 30%.  Moguća je bila i kupovina na rate. Izlagači su nudili i posebne pogodnosti za one koji isplate ceo isnos, kao i za one koji kupe više od jednog artikla - kod dva artikla jeftiniji su nudili uz 50% popusta, a za kupovinu tri artikla najjeftniji je koštao jedan dinar. Ribolovačka oprema se prodavala uz 10% do 25% sajamskog popusta.
Najskuplji eksponati
	Epitet najskupljeg lovačkog naoružanja na 57. međunarodnom sajmu lova i ribolova, ponela je lovačka puška kragujevačke Zastave - M75, sa cenom od 4.950.000 dinara.
Cenovno skromniji, u odnosu na prethodne Sajmove lova i ribolova bili su izlagači ribolovačkih štapova i mašinica. Akcenat je, bio na ribolovcima koji daju prednost kvalitetu, u odnosu na cenu. Pa ipak, cena najskupljeg štapa premašila je hiljadu evra. Na štandu firme Sportex izložen je štap japanske kompanije Zenaq tobizo DBL, po ceni od 176.400 dinara, namenjen morskom ribolovu, izlovu tune. Najskuplja mašinica predstavljena je na štandu kompanije Capriolo. Reč je o mašinici stella koja je uz popust, koštala 85.500 dinara.



Plovila i oprema za ljubitelje nautike
Sajam lova i ribolova upotpunila je i ponuda iz nautičkog segmenta – od čamaca i vanbrodskih motora do sidra, bokobrana, prsluka i druge opreme namenjene ljubiteljima ribolova i boravka na vodi. Među izlagačima je i kompanija “Elko Marine”, koja na Sajmu, pored brojnih brendova koje zastupa, predstavlja i sopstvenu proizvodnju, sa posebnim fokusom na plovila prilagođena ribolovu. Posetioci sajma mogli su da iskoriste i posebne sajamske pogodnosti – osnovni popust iznosi 10%, dok su za pojedine artikle obezbeđeni i dodatni popusti. 
Kamperska atrakcija – šator na krovu automobila
Ljubitelji kampovanja imali su priliku da pogledaju ponudu raznih šatora, među kojima su se istakli kao najatraktivniji – krovni šatori za automobile. Osim raznih vrsta i veličina šatora, u ponudi su bile i kamperske kuhinje na plin, kao i posuđe koje je najidealnije za ovakvu vrstu odmora u prirodi.

Postavke vredne više od pola miliona evra
Istinski raritet predstavljale su izložbene postavke “Jeleni Srbije” i “Planinska divljač Srbije”, koje su kroz više od 330 impresivnih eksponata otkrivale skriveno bogatstvo naše faune. Postavljene su da bi se razumelo koja je uloga jelena kao lovne vrste, dela lovne faune i opšteg biodiverziteta Republike Srbije. Drugi aspekt gazdovanja jelenom jesu trofeji, od kojih neki potiču iz ranijih perioda, a neki iz ovogodišnje rike od pre 15-20 dana. Bilo je tu i jelena koji vrede do 20.000 evra, a cela izložba vredi više od 550.000 evra. Zato je bilo važno da se ukaže da se radi o vrsti koja doprinosi ekonomskoj stabilnosti korisnicima lovišta, ali i razvoja lovnog turizma i lovne privrede jedne države.
Postavku trofeja „Jeleni Srbije“ činili su trofeji običnog jelena, kao glavne ekonomske i biološke vrste krupne divljači lovišta Srbije. Celine u postavci formirane su po korisnicima lovišta, odnosno činili su ih trofeji jelena iz lovišta lovačkih udruženja Vojvodine, Zapadne Srbije, Jugoistočne Srbije, Centralne Srbije, zatim jeleni iz Nacionalnih parkova Srbije, jeleni iz lovišta posebne namene „Vojvodinašuma“ i „Srbijašuma“ i drugih korisnika lovišta u Srbiji koji gazduju sa običnim jelenom.
Izložbena postavka trofeja i dermopreparata divokoze i vuka, nazvana „Planinska divljač Srbije“, obuhvatala je  trofeje divokoze, i vuka, kao tipične planinske vrste krupne zveri Srbije. 
Takođe, u središtu Hale „Master“ nalazila se i, alegorijski rečeno, planina sa dermopreparatima celih jedinki vuka, divokoze kao jedine visokoplaninske vrste krupne divljači u Srbiji i velikog i malog tetreba - vuk iz lovišta Zlot, NP „Đerdap”, Negotinska krajina, Dubrava, kao i 64 trofeja divokoze iz centralne i istočne Srbije. Izložba je sadržavala i šezdesetak trofeja srndaća iz više lovnih sezona sa područja Vojvodine, kao i kožu vuka i divokoze uz pripadajuće trofeje.
Ovu postavku divokoze i vuka formirali su korisnici lovišta lovačkih udruženja iz Zapadne Srbije, Jugoistočne Srbije, Centralne Srbije, Nacionalnog parka „Tara“, Nacionalnog parka „Đerdap“, lovišta JP „Srbijašume“ i privredna društva za gazdovanje lovištima.

Paralelno sa tim vizuelnim spektaklom, Prva regionalna berza lovnog turizma povezala je lovačka udruženja i privrednike iz celog regiona na zajedničkoj mreži, a ponuda je nadmašila očekivanja. Za lovnu sezonu 2026/2027 godine, ponuđeno je 5.000 primeraka sitne divljači, od čega 710 zečeva, 550 fazana iz prirodnog i 3.500 iz veštačkog uzgoja, kao i 240 divljih pataka.
Što se tiče krupne divljači, za odstrel je ponuđeno 170 srna za ovu i 270 za narednu godinu. Istovremeno, korisnici lovišta širom Srbije ponudili su na berzi i 10.000 kilograma mesa divljači, od čega 1.180 kilograma srnećeg, 5.000 kilograma mesa divlje svinje, 3.000 kilograma mesa jelena i 900 kilograma mesa fazana.
	Lovna berza je zamišljena kao mesto na kojem se direktno povezuju lovišta, lovačka udruženja, privredna društva i potencijalni korisnici lovno-turističkih aranžmana iz celog regiona, na način da posetilac Sajma lova i ribolova može na jednom mestu, direktno od korisnika lovišta, da pronaće i kupi lovno-turistički aranžman.

Dobra i manje dobra rešenja 
Proces donošenja novog Zakona o oružju i municiji potrajao je desetak meseci, a početna, krajnje restriktivna verzija, ublažena je za 80 odsto, moglo se čuti na trubini Nacionalne asocijacije za oružje Srbije (NAOS). Pojednostavljena mogućnost nabavke oružja, ublaženi uslovi za posedovanje sportskog i lovačkog oružja i produženi rokovi za nasleđivanje oružja su, neka od dobrih rešenja. Manje dobra rešenja su, ona kojima se nepotrebno ograničavaju nabavka municije za oružje za ličnu bezbednost i posedovanje kolekcionarske municije. Novi Zakon o oružju i municiji počeće da se primenjuje 18. aprila 2027. i predstoji usaglašavanje podzakonskih akata i pravilnika, između ostalog, o tehničkim uslovima za držanje oružja, streljanama i strelištima.

Dani Afrike 
Dani Afrike obeležili su ovogodišnji 57. međunarodni sajam lova i ribolova i Sajam ekologije u Auli Novosadskog sajma. Na bini su se smenjivali plesni i muzički nastupi, dok su na štandu posetioci imaju priliku da pogledaju i kupe afričke rukotvorine, od odeće, nakita i ukrasa do kozmetičkih proizvoda. Na ovogodišnjem Sajmu smo predstavili celu Afriku, 50 zemalja, kroz kulturu i turizam – kažu iz Afro-centra Srbija, koji je osnovan u Beogradu. Organizovali su i nastupe plesnih i muzičkih grupa, razne radionice za decu, pričali su i o ekologiji Afrike, a imali su i deo za biznis povezivanje sa želojom da pomognu poslovno povezivanje. Na štandu je bila upriličena i degustacija hrane autentične afričke kuhinje. Osim pripremljenih gastronomskih delikatesa, posetioci su mogli da kupe garderobu, nakit, prirodnu kozmetiku...
Utisci su im sjajni, a kako kažu učešće na ovom Sajmu je „super za integraciju“, jer je Srbija baš gostoprimljiva prema drugima, i oni su takvi. Na štandu u Hali „Master“ održali su i prezentaciju Ekologija na afričkom kontinentu na kojoj su naglasili da se budućnost Afrike ne gradi samo u gradovima. Ona zavisi i od odluke šta da se učini sa životnom sredinom koja nas okružuje. Afrika je kontinent izuzetnog prirodnog bogatstva i biodiverziteta. Od šuma Centralne Afrike, preko savana Istočne i Južne Afrike, pa sve do reka, močvarnih područja, planina i obala. Njihove zajednice poseduju znanje o životnoj sredini koje se prenosi generacijama. Širom kontinenta ljudi razvijaju nove pristupe u oblasti energetike, poljoprivrede, upravljanja otpadom, građevinarstva, transporta i očuvanja prirode. Glavno pitanje je kako da se poveže to znanje, inovacije i ambicije kako bi se ostvario održivi razvoj. Na istoj tribini rekli su i: “Novi Sad i Vojvodina imaju lepe prirodne predele. Lovni kampovi su mesta gde ljudi dolaze da uživaju u prirodi. Ako gradimo i prevozimo pažljivo, ova mesta ostaju lepa. Možemo imati dobre puteve. Možemo imati dobre objekte za lovce. I još uvek čuvati šume i životinje. To je moguće. Svako od nas može da doprinese. Priroda nije samo mesto za lov. Ona je naš dom. Ako je čuvamo, ona će čuvati nas. Hvala vam što volite ovu zemlju i njenu prirodu“.
Ono što se još moglo čuti je da su utisci toliko dobri da se sada već razmišlja o nekim budućim događajima na Novosadskom sajmu na kojima se mogu organizovati slične aktivnosti.

Antilopa, slon i zebra - deo safari družine
Uz štand Afrike, u Auli Novosadskog sajma, bio je postavljen i pravi mali safari – kolekcija od desetak životinjskih eksponata - originalni preparati kao i izrađene replike, inače deo kolekcije Prirodnjačkog centra Svilajnac. Posetioci su imali priliku da saznaju nešto o životinjama dalekih, egzotičnih zemalja jednog drugog kontinenta

Najmlađim posetiоcima sajma predstvljen Svet dinosaurusa
Najmlađi istraživači imali su priliku da prošetaju kroz fascinantni “Svet dinosaurusa” i vide replike praistorijskih gorostasa u prirodnoj veličini. Interaktivna izložba na otvorenom prostoru Novosadskog sajma, nastala je u saradnji sa Prirodnjačkim centrom u Svilajncu. Veliki modeli dinosaurusa, zanimljive priče o životu ovih drevnih stanovnika Zemlje i sadržaji bili su prilagođeni deci, a pretvorili su izložbu u pravo malo putovanje kroz prošlost. Pored vođenja kroz izložbu organizovani su i kviz i projekcije filma.
Poslednjeg dana priredbi najmlađe posetioce zabavljao je i UV Dino Reptor – Animator.

Akvarijumski bluz - Na šta se svodi život u vodi
Klen, babuška, bodorka, sunčica, crvenperka, šaran, deverika, kupatica i grgeč i dalje se nalaze na Novosadskom sajmu u akvarijumu napravljenom za Sajam lova i ribolova i Sajam ekologije, kao jedna od atrakcija. Tank od nekoliko desetina litara tako je postao privremeni dom rečnim ribama koje su najzastupljenije u Vojvodini.
Osim što izgleda impozantno i daje uvid u riblji svet, ovaj akvarijum idealna je prilika da se ljubitelji prirode, i mali i veliki, upoznaju sa vrstama koje mogu da upecaju u reci ili jezeru. Pored toga što mogu da ih vide kako plivaju, iznad akvarijuma mogu da pročitaju i osnovne informacije o primercima koji se nalaze u vodi.

Vestačka stena za ljubitelje penjanja
Na Sajmu je bila postavljena i veštačka stena za sportsko penjanje, koju je posetiocima predstavio novosadski Penjački klub “Adrenalin”, koji postoji gotovo tri decenije. Stena je privukla veliki broj školaraca, a priliku da se oprobaju u penjanju imali su i odrasli. Sportsko penjanje se odvijalo u tri discipline – na visokoj steni, na bolderu i u brzinskom penjanju. Bezbednost je bila na prvom mestu, pa su učesnici opremljeni pojasom i užetom, dok ih je sa druge strane stene osiguravao instruktor. Organizovana su i takmičenja za odrasle, a najbolji su nagrađeni vaučerima za treninge u Penjačkom klubu “Adrenalin”.

Više od 30 rasa na Reviji lovačkih pasa 
Na Reviji lovačkih pasa posetioci 57. međunarodnog sajma lova i ribolova i Sajma ekologije mogli su da pogledaju više od 30 rasa pasa, u organizaciji Lovačkog saveza Vojvodine. 
Publika je bila u prilici da vidi više od 50 pasa u FCI grupama III, IV, VI, VII, VIII i X, te da se upoznaju sa njihovim karakteristikama i radnim osobinama, ali i da uoči razlike među psima koji se koriste u različitim vrstama lova. Predstavljeni su nemački lovni terijeri, fox terijer, Jack Russell terijeri – kratkodlaki i oštrodlaki, kratkodlaki jazavičari, oštrodlaki jazavičari i oštrodlaki jazavičar kunićar, srpski trobojni gonič, bigl, srpski i posavski gonič, slovački kopov, alpski brak jazavičar i rodezijski ričbek, kao i nemački oštrodlaki i kratkodlaki ptičari, poenter oranž beli i crno beli, mađarska vižla kratkodlaka i oštrodlaka, vajmarski ptičar, overnejski ptičar, epanjel breton crno beli i oranž-beli, ali i irski seteri, Braco frances, engleski seter crno beli, labrador retriver crni i žuti, kao i koker španiel, engleski špringeršpaniel, španski hrt, škotski hrt i hrt sa Ibice (podenco ibicenco).

Velemajstori motorne testere
Na otvorenom štandu JP „Vojvodinašume“ članovi tima tog preduzeća tokom Sajma svakodnevno su prikazivali veštine rukovanja motornom testerom u tri takmičarske discipline. Za demonstraciju discipline takozvanog kombinovanog reza, zadužena je bila svetska prvakinja i rekorderka u toj disciplini Dragana Lužajić. Veštinu okretanja šine vodilice i zamene lanca na testeri prikazivao je državni reprezentativac Dragan Nikolić, dok su se u disciplini kresanje grana ogledali Milan Veselinović i Ljuban Žilić. Posetioci su mogli da se upoznaju i sa kompletnom zaštitnom opremom, koja omogućava bezbedan rad motornom testerom. 
SAJAM EKOLOGIJE

Sajam ekologije je i ove godine okupio izlagače u Auli Novosadskog sajma i Hali “Master“, koji su se ptredstavili prirodnim preparatima i proizvodima, kozmetičkim preparatima, ekološkim rešenjima i projektima. Na tezgama se našlo razno lekovito bilje, čajevi i preparati na bazi lekovitog bilja, prirodni kozmetički i ekološki proizvodi za kućnu i ličnu higijenu, prehrambeni proizvodi i pasterizovane prerađevine od svežeg povrća. Mesta je bilo i za med i preparate na bazi pčelinjih proizvoda, aromatično bilje i aromatična ulja i tinkture.

O najnovijim temama u oblasti zaštite životne sredine posetioci su se informisali na štandovima nadležnih gradskih i pokrajinskih sekretarijata i uprava, udruženja, kao i specijalizovanih izdanja i magazina, ali i na centralnoj bini u Hali “Master“. Komunalna preduzeća predstavila su svoje usluge hortikulturnog uređenja i održavanja zelenih površina i rasadničku proizvodnju i zaštitu bilja. Izloženi su reciklomati i predstavljena je ručna proizvodnja recikliranog papira od potrošenih paklica cigareta, kao i proizvoda od papira.

O ekologiji kroz igru i iskustva stručnjaka 
Kreativne radionice, virtuelna šetnja kroz vlažna područja Novog Sada i druženje sa maskotom “Wetland City” – žapcem samo su deo programa koji je tokom ovogodišnjeg Sajma ekologije realizovan na štandu Gradske uprave za zaštitu životne sredine Grada Novog Sada. Posebna pažnja posvećena je aktivnostima za najmlađe – vrtićkim grupama i deci osnovnoškolskog uzrasta. Centralna tema nastupa Gradske uprave u Hali “Master” bila je međunarodno priznanje koje je Novi Sad dobio kao grad posvećen očuvanju vlažnih područja “Wetland City”– Grad vlažnih područja.
Posetioci štanda su imali priliku da učestvuju u kreativnim i edukativnim radionicama kroz koje je deci na zanimljiv i interaktivan način približavan značaj vlažnih područja, biodiverziteta i očuvanja prirode. Posebna atrakcija bila je virtuelna šetnja uz pomoć VR naočara, koja je posetiocima omogućila da, bez napuštanja sajamskog prostora, “obiđu” zaštićena prirodna područja Novog Sada. U saradnji sa Udruženjem “Čepom do osmeha” pripremljene su i radionice tokom kojih su deca od recikliranih materijala pravila različite predmete i na taj način učila kako otpad može da dobije novu namenu.

Nastup Gradske uprave je obuhvatao i stručni deo, te je održana konferencija i panel-diskusija pod nazivom „Novi Sad – grad vlažnih područja: voda, priroda i zdravlje u promenljivoj klimi”, u okviru koje su predstavnici Pokrajinskog zavoda za zaštitu prirode, JP Vojvodinašume, JVP Vode Vojvodine i Instituta za javno za zdravlje govorili o stanju Dunava i izazovima sa kojima se suočavaju upravljači i stručnjaci u uslovima promenljive klime.  
Na panelu je ukazano na aktuelnu problematiku i izražene ekstreme u vodnom režimu Dunava, od dugotrajnih suša i niskih vodostaja do naglih porasta i pretnji poplavama. Posebno je naglašen značaj prilagođavanja vodne infrastrukture takvim klimatskim uslovima, ali i očuvanje prirodnih funkcija Dunava i njegovog priobalja. Ukazano je na to šta se u prirodi, posebno u barama i ritovima, dešava u slučaju kada ne dobijaju dovoljno vode, koliko trpi biljni i životinjski svet, šta se dešava u šumskim predelima usled klimatskih promena, ali i koliko se promenio kvalitet reke Dunav i šta to znači kako za prirodu tako i za ljude. Sagledana je važnost saradnje različitih institucija, struke i šire zajednice u očuvanju prirode. Zaključeno je da se najbolja rešenja za ekstremne situacije, kao i sve promene koje se dešavaju, moraju osmisliti timski, uz međusobno uvažavanje, odnosno da je potrebno pronaći ravnotežu između potreba ljudi, privrede i same prirode.

Kreativne radionice za decu 
Najmlađi posetioci bili su u prilici da učestvuju i u radionicama Pokrajinskog zavoda za zaštitu prirode, kao i radionicama oslikavanja bukmarkera i čestitki na štandu Udruženja i socijalnog preduzeća “Svetionik u plavom”. Udruženje i socijalno preduzeće “Svetionik u plavom” je priredilo radionice oslikavanja čestitki napravljenih od papira koje članovi Udruženja “Svetionik u plavom” prave reciklažom paklica cigareta. U Hali “Master”, na štandu Pokrajinskog sekretarijata za urbanizam i zaštitu životne sredine, a u organizaciji Pokrajinskog zavoda za zaštitu prirode, tokom vikenda od 12 do 15 časova održavaju se radionice pod nazivom “Zeleni pasoš za čarobna mesta”, u okviru kojih će učesnici imati priliku da kroz zabavne eko-slagalice i igre memorije upoznaju svet zaštićenih područja, kao i da u svoj pasoš sakupljaju pečate i ponesu titulu Mladog čuvara prirode. 

U radionicama na Sajmu ekologije, učestvovalo je više od 5000 dece koja su organizovano došla na priredbe.
Najviše ih je bilo iz vrtića i nižih razreda osnovnih škola.

I “Donja Mostonga” pod zaštitom
Prirodne vrednosti Parka prirode “Donja Mostonga” i postupak proglašenja zaštićenog područja od pokrajinskog značaja, bili su tema prezentacije koju su organizovali Pokrajinski sekretarijat za urbanizam i zaštitu životne sredine i Pokrajinski zavod za zaštitu prirode.
Smešten na zapadu Vojvodine, na 3.170 hektara, između Bača, Deronja i Karavukova, PP “Donja Mostonga” je zaštićenim područjem druge kategorije od pokrajinskog značaja proglašen u avgustu ove godine. Među najznačajnijim vrednostima tog parka su ostaci panonskih šuma hrasta lužnjaka, zatim 185 vrsta ptica od kojih su 83 vrste gnezdarice, kao i brojne strogo zaštićene i zaštićene vrste biljaka, vodozemci, insekti i sisari.
PP “Donja Mostonga” deo je šireg Rezervata biosfere “Gornje Podunavlje”, čiji je cilj, takođe, očuvanje prirodnih bogatstava od izuzetnog značaja.
Nagrađeni najbolji od najboljih
Veliki šampionski pehar na ocenjivanju kvaliteta proizvoda i dizajna na Sajmu ekologije uručen je dvema firmama: Hedera Vita iz Loznice i Biona Skin Care Innovation iz Novog Sada. Vicešampionski pehar pripao je firmi Biopriroda iz Novog Sada, dok je Pehar Novosadskog sajma uručen kompaniji Green business solution iz Novog Sada. 
Poveljom Novosadskog sajma nagrađena je MOBA Botanical Skincare iz Latkovića, dok su Plakete Novosadskog sajma pripale Poljoprivrednom gazdinstvu „Pavle Kerac“ iz Čeneja i Vitamin iz Horgoša. 
Bio Beauty Cosmetics iz Zrenjanina dobitnik je Velike zlatne medalje, dok su isto priznanje osvojili i Poljoprivredno gazdinstvo Slavica Pavanić – Rosa Vita iz Aleksandrova, kao i Ekolife MD Plus iz Taskovića.
Srebrne medalje otišle su u ruke Sonje Milošević iz Sopota i Kozmetičkom salonu i edukaciji „Women“, dok su bronzane medalje pripale Poljoprivrednom gazdinstvu „Todorović“. 



Kroz program „Za čistije i zelenije škole u Vojvodini“
Predstavnice – nastavnice iz četiri osnovne škole – OŠ „Sveti Sava“ iz Bačke Palanke, OŠ „Jovan Jovanović Zmaj“ iz Sremske Kamenice, OŠ „Mihalo Pupin“ iz Veternika i OŠ „Jovan Popović“ iz Suseka učestvovale su u radionici kroz koju su mogle da razmene iskustva iz sprovođenja programa „Za čistije i zelenije škole u Vojvodini“. Kako su istakle, veliki broj dobro motivisanih učenika želi da učestvuje u ekološkim akcijama, rado se odazivaju akcijama reciklaže, ozelenjavanja, uređenja okoline. Sa entuzijazmom se priključuju programu „Za čistije i zelenije škole u Vojvodini“, a posebno su srećni kada se njihova škola nađe među najboljim i kada osvoje nagradu – izlet u neko prirodno dobro. 
Program „Za čistije i zelenije škole u Vojvodini“, postoji od 2009. godine i okuplja predškolske ustanove, osnovne, srednje i specijalne škole širom pokrajine i podržavaju ga Pokrajinski sekretarijat za urbanizam i zaštitu životne sredine, Pokrajinski sekretarijat za obrazovanje, propise, upravu i nacionalne manjine – nacionalne zajednice, Pokrajinski sekretarijat za energetiku, građevinarstvo i saobraćaj, Pokrajinski sekretarijat za poljoprivredu, vodoprivredu i šumarstvo i Pokrajinski sekretarijat za privredu i turizam, u saradnji sa Pokretom gorana Vojvodine, JP „Vojvodinašume“ i Gradom Novim Sadom – Gradskom upravom za zaštitu životne sredine. Uglavnom, prijavljuje se oko sto vaspitno-obrazovnih ustanova, među kojima su vrtići, osnovne, srednje i specijalne škole, a bude odabrano oko 50 ustanova sa najmaštovitijim i najuspešnije realizovanim eko-akcijama.

Ekološki projekti u fokusu  
Uticaj zagađenja plastikom i mikroplastikom na poljoprivredu i zdravlje ljudi, kao i projekti zaštite životne sredine, bili su u fokusu trećeg dana 57. međunarodnog sajma lova i ribolova i Sajma ekologije. Pokrajinskog zavoda za zaštitu prirode je istakao da se posebno istražuje prisustvo mikroplastike u vodi, zemljištu i stočnoj hrani, kao i njen uticaj na poljoprivredu, zaštićena područja i zaštićene vrste. Cilj je da se kroz zajedničke aktivnosti analizira kompletan zakonodavni okvir Srbije i Hrvatske, identifikuju nedostaci i daju preporuke za smanjenje zagađenja.
Predstavljeni su i projekti Pokrajinskog sekretarijata za urbanizam i zaštitu životne sredine koji se realizuju u okviru EU programa prekogranične, transnacionalne i istraživačko inovacione saradnje. Istaknuto je da je taj Sekretarijat tokom decenije i po uspešno realizovao više od 20 projekata u oblasti zaštite životne sredine. Među projektima koji su trenutno u realizaciji su: „Prekogranična saradnja u tretmanu otpadnih voda duž reke Tise”, u okviru programa Interreg IPA Mađarska-Srbija, „Mreža prekogranične saradnje za održivo korišćenje prirodnih resursa” kroz program Interreg IPA Rumunija-Srbija, kao i projekat „Adaptacija na klimatske promene u AP Vojvodini“  koji se realizuje u okviru programa CLIMAAX podržanog od “Horizon Europe”.
Pokrajinski zavod za zaštitu prirode organizovao je i skup „Zaštita prirode i lovstvo: izazovi, usklađivanje i saradnja“, na kojem je ocenjeno da su lokalna lovačka udruženja važan su saveznik stručnim institucijama u zaštiti prirode, što je potvrđeno nizom primera u prethodnim godinama.  Saradnja sa lovcima ogleda se i u zbrinjavanju ugroženih vrsta i prijavljivanju protivzakonitosti.
Prirodna bogatstva u slici i reči 
Delići lepote i jedinstvenosti prirodnih dobara „uhvaćeni“ u momentu – list, cvet, zeleni detalj, ptica..., mogli su se videti na izložbi fotografija kao deo programa „Prirodna bogatstva Vojvodine“, koji su je pokrenut prošle godine. Namera kreatora je bila da slikom i rečju, ukažu na to šta se sve krije u specijalnim rezervatima prirode i zaštićenim područjima u Vojvodini. Fotoreporteri su na terenu zabeležili bezbroj predivnih fotografija koje predstavljaju najugroženije životinjske vrste i zaštićena staništa, a koje su posetioci imali priliku da vide. 

Sajam lova i ribolova i Sajam ekologije obogatili su i Otvoreno prvenstvo Vojvodine u preponskom jahanju, kao i Vojvođanska berza ukusa, ali i tri kotlića i Kup Novosadskog sajma u gađanju glinenih golubova

Otvoreno prvenstvo Vojvodine u preponskom jahanju 
Oba dana vikenda na Manježu Novosadskog sajma, posetioce Sajma lova i ribolova i Sajma ekologije oduševljavalo je Otvoreno prvenstvo Vojvodine u preponskom konjičkom sportu. Reč je o 35. takmičenju koje se organizuje u okviru Jesenjeg konjičkog turnira na Novosadskom sajmu, a u organizaciji Konjičkog saveza Vojvodine i Konjičkog centra Novosadski sajam. Takmičenje je održano za sve uzrasne i kvalitativne kategorije, a posetioci su imali priliku da vide oko 150 startova najkvalitetnijih preponaša. Među njima su bili i državni prvaci, državni reprezentativci i državni šampioni, ali je bilo i debitanata koji su prvi put ušli u parkur sa preponama. Oba dana vikenda održano je po deset preponskih utakmica.

Vojvođanska berza ukusa
Vikend na Sajmu lova i ribolova i Sajmu ekologije bio je još ukusniji zahvaljujući Vojvođanskoj berzi ukusa, koja je na jednom mestu okupila više od 80 malih proizvođača, porodičnih gazdinstava i zanatlija.
Na brojnim štandovima predstavljeni su domaći kolači, baklave i knedle sa šljivama, francuski i pečeni sirevi, langoš i kurtoš, kao i hekleraj, nakit i ukrasno cveće. Ovogodišnju berzu upotpunio je i influenser Srpski kralj kobasica koji je darovao po pet besplatnih ručkova. Drugog dana vikenda goste je čekao i poseban program – jevrejska tradicionalna kuhinja. Ljubitelji dobrog zalogaja imali su priliku da degustiraju: Hamanove uši, fritulikas, barhes i maces, latkes i piletinu sa medom i jabukama. Za posetioce je bio pripremljen i muzički program, a nastupila je Muzička škola “Harmony”, Bački Petrovac.

Tri kotlića u pet dana
Takmičenja u kuvanju Lovačkog,  Press kotlića i Zlatnog kotlića na ovogodišnjem 57. međunarodnom sajmu lova i ribolova, održana su u četvrtak,  petak i subotu. Aleja nacija Novosadskog sajma mirisala je na lovačke i riblje specijalitete zakuvane u kotlićima. Na ta tri gastronomska događaja učestvovalo je ukupno 75 ekipa – lovačkih udruženja, timova kompanija, drugova iz detinjstva, medijskih kuća, ribolovačkih udruženja... 

Za one oštrog oka
Za sve one koji vole preciznost, adrenalin i takmičarski duh priređen je Kup Novosadskog sajma u gađanju glinenih golubova, u organizaciji Novosadskog sajma i Kote 111. Nadmetanje je održano u selu Silbaš, a format takmičenja je bio dve serije sa po 25 meta. Za najbolje streljačko umeće bile su obezbeđene vredne nagrade.


Poklon-igra za posetioce – poznati dobitnici

Na Sajmu lova i ribolova i Sajmu ekologije, završena je i Poklon-igra koju je Novosadski sajam za sve posetioce sa kupljenim ulaznicama organizovao u saradnji sa izlagačima.
Milan Sudarski iz Novog Bečeja je osvojio bicikl Fat Boy – dar Kompanije Capriolo, Konstantin Munjin iz Srbobrana će u firmi KS Safety Shoes izabrati obuću, dok Nikolina Marjanac iz Futoga dobija trofejni nož koji daruje Zastava oružje. Novosadski sajam će Zoranu Glijakoviću iz Bačke Palanke pokloniti Fotomonografiju NP Đerdap “U kraljevstvu risa Riste”. Novosadski sajam je poklonio i tri vatrometa koja će obradovati Mihajla Lepšanovića iz Surduka, Dragana Belog iz Novog Sada i Danicu Smajić iz Molovina.

Imena su objavljena na sajtu i društvenim mrežama Novosadskog sajma.

